Samsung-batteri kan lade 965 kilometer på ni minutter

Under SNE Battery Day 2024, der fandt sted i Seoul, Sydkorea, i sidste uge, præsenterede Samsung SDI angiveligt et nyt solid-state batteri til elbiler. Jeg skriver angiveligt, fordi vi kun har kunnet finde en enkelt kilde til historien, nemlig det sydkoreanske medie The Elec.

Ifølge mediet fortalte Samsung SDI, at det nye solid-state batteri har en energitæthed på omkring 500 Wh/kg, hvilket er dobbelt op på energitætheden i de bedste lithium-ion batterier, der er baseret på NCM-kemi.

Samsungs nye solid-state batteri skulle kunne give elbiler en rækkevidde på op til 965 kilometer og kunne lades op igen på bare ni minutter.

En tredje parameter, som Samsung omtalte under eventet – ud over energitæthed og ladehastighed – var den generelle levetid på batteriet. Den skulle angiveligt være på 20 år.

Battericellerne har angiveligt været produceret i et halvt år, hvor forskellige unavngivne bilproducenter har haft mulighed for at teste dem. Samsung SDI forventer at de første elbiler med det nye batteri vil køre på vejene allerede i 2027.

Det vil dog i første omgang udelukkende være at finde i de helt dyre elbilmodeller, da batteriet stadig er ekstremt dyrt at producere, oplyser Samsung SDI.

Dermed lægger Samsung SDI sig tæt op ad Toyota, der ligeledes har lovet, at de første elbiler med solid-state batterier kommer på vejene i 2027. Det vil i Toyotas tilfælde være i luksusbrandet Lexus. Først adskillige år senere – ind i 2030’erne – vil teknologien komme ud til biler, der kan købes for menneskepenge.

Læs mere: Toyota tæt på masseproduktion af solid-state batterier.

Som sagt har vi kun kunnet finde The Elec som kilde på historien. De er til gengæld blevet citeret for historien på en række andre medier.

Samsung-batteri kan lade 965 kilometer på ni minutter